钦定古今图书集成/明伦汇编/家范典/第112卷 > 《汉刘熙释名》 > 《祭姊夫崔使君简文》柳宗元
## 钦定古今图书集成/明伦汇编/家范典/第112卷 > 《汉刘熙释名》 > 《祭姊夫崔使君简文》柳宗元

《永州刺史博陵崔公之灵》。“天之生人，或哲或愚。君取
其英，爰曜于初。誉动京邑，施于方隅。密勿书奏，元侯
是俞。蜀寇内侮，祸联羌髳。君出显画，披攘其徒。南平
剑门，西获戎俘。起受刑曹，留总南都。移刺连部，下民
其苏。道不可常，病或中途。悍石是饵，元精以渝。雷谤
爰兴，接验增诬。始虽进律，终以论辜。溟海浩浩，而君
是逾。嵩山茫茫，而君是居。”厥弟抗愤，叫于康衢。天子
悯焉，讯以文书。御史既斥，连帅是除。期复中壤，遽沦
别区。丧还大浸，又溺二孤。痛毒荐仍，振古所无。何谪
于天，降此翦屠。柩不及归，寓葬荒墟。将葺将就，誓还
里闾。呜呼哀哉！君之子姓，惟自我出。母仪先亏，父训
又失。茕茕相祖抚悼增恤。咸冀其才，以大家室。惟昔
与君，年殊志匹。昼咨夕计，期正文律。实契师友，岂伊
亲昵。谁谓斯人，变易成疾。良志莫践，乖离永诀。呜呼
哀哉！永山之西，湘水之东。殡纼以出，斧屋爰封。神非
久留，息驾于中。书石为志，世德斯崇。手𣂏以酹，涕出
焉穷。